1905-جی ایل اینقیلابی ن.وزیروفون ادبی–ایجتیماعی فعالیتی‌نین گئنیشلنمه‌سی اوچون مونبیت زمین یارادیر. معاریف‌پرور ادیب بیر طرفدن باکیدا چیخان  " حیات " ،  " ایرشاد " ،  " تزه حیات " ،  " آچیق سؤز "  و س. قزئت‌لرینده  " درویش "  ایمضاسی ایله " بالاجا موتفرّقه‌‌لر " باشلیغی آلتیندا بورژوا–مولکدار جمعیتی‌نین ایجتیماعی عئیب‌لرینی آچان فلیئتون‌لار یازیر، دیگر طرفدن درام درنک‌لرینه رهبرلیک ائدیر، آذربایجاندا تئاتر صنعتی‌نین اینکیشافی، آکتیور نسلی‌نین یئتیشمه‌سی اوچون یورولمادان فعالیت گؤستریر. 1913-جو ایل نووامبر آیی‌نین 15–ده  " شفا "  معاریف جمعیتی نجف بیگ وزیروفون ادبی فعالیتی‌نین 40 ایللیگی موناسیبتیله باکیدا طنطنه‌لی آغیرلاما مراسیمی گئجه‌سی کئچیریر. بو گئجه بؤیوک بیر مدنی بایراما چئوریلیر. قزئت‌لر یازیچی‌نین حیات و فعالیتیندن بحث ائدن مقاله-اوچرک، معلومات درج ائدیر‌لر.